Den Uafhængige Politiklagemyndighed (DUP) kom til i 2012 for at understrege uafhængigheden af politiet, men klagerne er stadig utilfredse med afgørelser i sager om klager over politiet.

Det er en af konklusionerne i en evaluering af DUP, der især har beskæftiget sig med klager over grimme ord, hårde slag med staven og pistolskud.

- Klagerne håndteres på en måde, så borgernes behov for at få anerkendt, at de har været udsat for noget forkert, ikke bliver imødekommet, siger Lars Holmberg, lektor i kriminologi, som står bag evalueringen.

Læs også : Antallet af klager over ubehøvlede betjente er faldet

Den uvildige myndighed skal først og fremmest undersøge, om det kan bevises, at en betjent har gjort noget galt eller ej, og det kan være forklaringen på, at antallet af tilfredse borgere ikke er steget.

- Klagerne ønsker mange ting ud over straf og irettesættelse: Undskyldninger, ændringer i politiets praksis og ledelsens fokus på uhensigtsmæssig adfærd, lyder det fra Lars Holmberg.

Han mener, at mange klagere ønsker anerkendelse af deres oplevelse og en form for genoprettelse af den krænkelse, de synes, de har lidt. Og det kan politiklagesystemet ikke tilbyde ret mange klagere.